**EL PAGÈS I LA FLOR**

Una vegada hi havia un pagès que vivia en una masia i cultivava els seus camps.

Un dia, de bon matí, quan el sol a penes havia sortit, es va aixecar del llit, i se’n va anar molt content a comprar unes llavors al poble. Les volia sembrar en un dels camps que tenia al costat de la casa. Camina que caminaràs va arribar al poble i va comprar les llavors, i se’n va tornar cap a casa. Les llavors són molt petites i no pesen gaire, per això les podia portar sense cap esforç.

(diàleg amb els nens – saps què és una llavor? – n’has vist mai? – són grans o petites? – has vist algun cop com es fa per a sembrar-les?)

Aquell mateix dia va preparar la terra per poder-les sembrar, va agafar tots els seus estris va remoure bé la terra, perquè les llavors puguin créixer bé, la va deixar reposar, i l’endemà les va sembrar (les va anar tirant a dins la terra). El pagès sap molt bé que cal esperar molts dies perquè la planta surti, creixi i finalment es puguin veure les flors. Durant aquest temps, el pagès ha de tenir cura de les llavors que ha sembrat.

(podem tornar a parlar amb els nens per esbrinar què saben i què cal explicar millor, amb aquesta mena de preguntes o altres semblants)

Sabeu què necessiten les llavors per a germinar i arribar a ser una bonica planta amb les seves flors? Necessiten moltes coses: estar molt ben colgades dins de la terra enmig de la foscor, però després també necessiten la llum del sol, les gotes de pluja, o de l’aigua que li tira el pagès quan les rega (si no plou), l’aire....

El pagès va cuidar les llavors que havia sembrat amb molta cura, volia que creixessin i que es fessin boniques. Cal que faci sol, però també que plogui ( cada cosa al seu temps).

Cal treure les males herbes a la planta, cal fer fora les erugues.... Cal ésser molt pacient......

A poc a poc, el pagès veu que comença a sortir un branquilló.... El pagès espera i espera.... i té paciència... i veu com dia a dia, les petites llavors que havia sembrat es converteixen en plantes precioses.

El pagès té molta alegria quan veu que tots els seus esforços han valgut la pena, i que l’espera ha donat fruit.......Ara pot contemplar en què s’han convertit les petites llavors:en flors de tots els colors que alegren la vida del pagès i la seva família. I ho celebra, i canta i balla, i crida d’alegria.

Tots nosaltres també plantarem una llavor (en un test) i l’anirem cuidant fins que en surti la flor, o les flors, si tenim sort (EXPERIMENT A CLASSE)

Ho sabrem fer? Ja us ho contarem